b"\n_START_ARTICLE_\nIslandski minimum\n_START_PARAGRAPH_\nIslandski minimum ali subpolarna depresija je ciklon (podro\xc4\x8dje nizkega zra\xc4\x8dnega tlaka), ki se stalno obnavlja v severnem Atlantiku, blizu Islandije. Drugi tak pojav je Aleutski ciklon v severnem Pacifiku, blizu istoimenskega oto\xc4\x8dja.\n_START_SECTION_\nZemljepisna lega\n_START_PARAGRAPH_\nIslandska depresija se premika glede na letne \xc4\x8dase, a normalno samo med 55\xc2\xb0 in 70\xc2\xb0 severne  zemljepisne \xc5\xa1irine  ter med 11\xc2\xb0 vzhodne in 61\xc2\xb0 zahodne zemljepisne dol\xc5\xbeine. Iz tega obmo\xc4\x8dja se umakne samo v obdobjih, ko se Azorski anticiklon ra\xc5\xbe\xc5\xa1iri na sever. Takrat se pomakne na zahod in se ustavi nad odprtim oceanom, ali pa potuje na sever in se zdru\xc5\xbei s polarno depresijo. Ta se za\xc4\x8dasno razpotegne v navpi\xc4\x8dni smeri, dokler se njen ju\xc5\xbeni del ne odtr\xc5\xbee.\n_START_SECTION_\nVpliv na vremenske razmere\n_START_PARAGRAPH_\nIslandski minimum nizkega tlaka in Azorsko podro\xc4\x8dje visokega tlaka sta fenomena, ki nadzorujeta nastanek, smer in jakost vetrov, ki prihajajo v Evropo iz zahoda, in s tem koli\xc4\x8dino vlage v ozra\xc4\x8dju. Sploh so vse vremenske razmere na\xc5\xa1e celine odvisne od medsebojnih razdalj in predvsem od razlike v nihanju zra\xc4\x8dnega tlaka teh dveh formacij. Ta razlika je znana kot NAO (''North Atlantic Oscillation''). V slu\xc4\x8daju NAO+ (visoka razlika med tlakoma) pomeni ve\xc4\x8d zahodnih vetrov, torej hladnej\xc5\xa1a poletja in milej\xc5\xa1e zime v srednji Evropi ter manj padavin v Sredozemlju. Nasprotno je pri NAO- (malo razlike med tlakoma obeh podro\xc4\x8dij) manj vetrov, zime so ostre in poletja vro\xc4\x8da, padavine samo na jugu celine._NEWLINE_Islandski minimum vpliva tudi na vreme v severnoameri\xc5\xa1ki celini. Pozimi, pri NAO+, mo\xc4\x8dnej\xc5\xa1a depresija ciklona pritegne severne temperature vse preko Kanade in dela ZDA."